
ACORD 193/2006, DE 7 DE JUNY, DEL PLE DEL CONSELL DE 

L’AUDIOVISUAL DE CATALUNYA

Expedient núm. 17/A/2006. Sol·licitud per a l’autorització d’un negoci jurídic de la societat Televisió de Girona, SL. 

1. El 2 de maig de 2006 es va rebre en aquest Consell un escrit (registre entrada 1.040/2006) de 28 d’abril 2006 tramés pel Sr. Joaquim Vidal Perpiña, representant de la societat Televisió de Girona, SL, sol·licitant l’autorització d’un negoci jurídic relatiu a la modificació de l’estructura accionarial consistent en l’adquisició per part de la societat Comercial de Serveis Alimentaris, SL (35,71%) de la totalitat d’accions de la societat Antena Local, SL (39,08%).

2. Arran de l’aprovació a primers d’any de la Llei 22/2005, de 29 de desembre, de la comunicació audiovisual a Catalunya (LCA) i d’acord amb el que estableix l’apartat 1 de l’article 41 i la lletra b de l’apartat 1 de la disposició transitòria cinquena, el Consell de l’Audiovisual de Catalunya és òrgan competent per a la tramitació i resolució de l’expedient. Aquest extrem, també, ha estat confirmat per aquest Consell mitjançant l’Acord 78/2006, en virtut del qual s’estableixen els criteris interpretatius per a l’aplicació als prestadors de serveis de comunicació audiovisual d’alguns aspectes del règim transitori previst a la LCA.

3. El 14 de novembre de 2005 es va publicar en el Diari Oficial de la Generalitat de Catalunya número 4509 l’anunci de licitació del concurs públic per a l’adjudicació de diferents concessions del servei públic de televisió digital local, el plec del qual va ser informat per aquest Consell de l’Audiovisual de Catalunya mitjançant Acord 133/2005, de 5 d’octubre.

4. Aquest plec estableix a les clàusules 10a, 11a,12a,13a i 15a el procediment que es seguirà per a la presentació de les proposicions, així com per les obertures dels sobres “A” i “B”.  

Els licitadors van poder presentar les seves proposicions fins el dia 9 de gener de 2006, acompanyant a la seva sol·licitud les ofertes en dos sobres tancats i assenyalats amb les lletres “A” ( documentació administrativa i empresarial) i “B” (oferta tècnica). 

Seguidament, es va procedir a l’anàlisi de la documentació administrativa i empresarial per part de la Mesa de Contractació (Sobre “A”), sotmetent les ofertes dels licitadors a l’informe preceptiu i vinculant del Consell de l’Audiovisual de Catalunya, en els termes previstos a la lletra c de l’article 10 de la Llei 2/2000 de 4 de maig, del Consell de Audiovisual de Catalunya. El Consell va emetre el corresponent informe i, mitjançant el seu president, el va trametre al conseller primer de la Generalitat de Catalunya i aquest el va trametre al president de la Mesa de Contractació.

L’obertura de les proposicions compreses en el sobre “B”, en relació amb l’oferta tècnica, econòmica i memòria descriptiva  es va realitzar el dia  20 de febrer de 2006 per la Mesa de Contractació. La Mesa va sol·licitar a la Secretaria de Telecomunicacions i Societat de la Informació un informe sobre les propostes tecnològiques presentades i a la Direcció General de Mitjans i Serveis de Difusió Audiovisual un altre informe en relació amb les propostes econòmiques i les memòries descriptives. Posteriorment es va trametre al president del Consell de l’Audiovisual de Catalunya, les propostes presentades juntament amb els citats informes per tal de que n’informés amb caràcter preceptiu i vinculant, en els termes previstos a la lletra c de l’article 10 de la Llei 2/2000, de 4 de maig. Actualment el Consell de l’Audiovisual de Catalunya està en fase d’elaboració de l’esmentat  informe.

5. La societat Televisió de Girona, SL és licitadora del concurs públic per a l’adjudicació de diferents concessions  del servei públic de televisió digital local. La seva distribució accionarial en el moment de presentar la documentació per a participar en el concurs era la següent: Antena Local, SL 39,08%; Comercial de Serveis Alimentaris, SA 35,71%; Iniciatives i Projectes Municipals, SA 21,01% i el Sr. [...], 4,20%.

Tanmateix, la sol·licitud d’autorització presentada del negoci jurídic relatiu a la modificació de l’estructura accionarial de la societat Televisió de Girona, SL que consisteix en l’adquisició per part de la societat Comercial de Serveis Alimentaris, SL (35,71%) de la totalitat d’accions de la societat Antena Local, SL (39,08%) altera la posició inicial de propietat en funció de la qual s’accedeix al concurs i també es contradiu amb la millora manifestada per les dites societats en el concurs del contracte de gestió del servei públic de televisió digital local, respecte al fet de romandre durant 5 anys del període concessional sense alterar substancialment la seva estructura inicial de manera que afecti el control de la mateixa.

Per tot l’exposat, el Ple del Consell de Audiovisual de Catalunya adopta els següents:

ACORDS

1.Denegar la sol·licitud d’autorització del negoci jurídic sobre la modificació de l’estructura accionarial presentada per la societat Televisió de Girona, SL, d’acord amb el que s’ha manifestat en la part expositiva del present Acord. 

2. Disposar que es notifiqui aquest Acord a l’interessat, indicant-li que exhaureix la via administrativa i fer-li avinent que pot interposar, amb caràcter potestatiu, recurs de reposició, en el termini d'un mes, a comptar des del dia següent a la recepció de la notificació d’acord amb el que disposen els articles 109, 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o bé directament recurs contenciós-administratiu davant la Sala d’aquest ordre del Tribunal Superior de Justícia de Catalunya, en el termini de dos mesos a comptar des del dia següent al de la recepció de la notificació. 

Barcelona, 7 de juny de 2006.

Josep Ma Carbonell i Abelló


Antoni Bayona Rocamora

President

